次韻世美遊嵩山
作者：鄒浩
朝代：宋

paragraphs: 肇分五嶽尊，上帝委奇石。
維嵩據地中，屹立萬仞壁。
遠與四鎮殊，式應土圭測。
有人仰崇高，坐厭拘名跡。
邂逅天際來，驊騮脱車軛。
将聖祭泰山，此心豈懸隔。
擾擾塵土中，一朝復一夕。
聞君有風期，欣然雙蠟屐。
焉知馬足非，迥隔千峰碧。
古人亦多端，相望託幽寂。
法音動山靈，松栝惟所適。
寄徑登顯途，自恃捷無敵。
遺轍諒未泯，一一可遊歷。
借問去來人，誰堪比心迹。